  Анжелика Тихонова корреспондент Татарстанын удмурт егитъёслэн «БиГерд - 2019» III форумазы куриськонъёсты кутыны кутскизы. Туэ со Мамадыш ёросысь Пойкагуртын 27-30 инвожое ортчоз. Со сярысь Татарстанысь удмуртъёслэн лулчеберетъя йӧскалык автономизылэн егитъёсын ужан ёзэзлэн «ВКонтатке» мерлыко вотэсысь огиназ ивортэмын. Форуме 18-27 аресъем егитъёсты возьмало. Чакламын 40 адямиез кутыны.  «БиГерд» форумлэн валтӥсь ужпумъёсыз пӧлын удмурт егитъёс пӧлысь вуоно азьветлӥсьёсты шараян понна луонлыкъёс кылдытон, егитъёслы ужбергатӥсьёсын, мер азьветлӥсьёсын но тӧрлык ёзэсъёсын ужасьёсын кенешыны инты кылдытон, удмурт дӥськутэн бадӟым флешмоб ортчытон.  Туэ ужрад 3 ӧръёсъя радъяськоз:  - творчество - удмуртъёслэсь кырӟанъя но эктонъя лулчеберетсэс дышетон но возьматон;  - этноблогинг - удмурт яке мукет кылъёсын егитъёслы тунсыко луись ивортон-веранъёслэсь лыдзэс будэтон. Кылсярысь, Татарстанысь «Гырон Быдтон» шулдыръяськон но «БиГерд» форум сярысь ивортодэт вӧлмытон;  - вершители - трос калык люкаса ужрадъёсты ортчытыны дышетскон. Кылсярысь, «Чеберина-2019», «Батыр-2019» элькун конкурсъёс, нылпи творчествоя «Мудорвай» площадка, «Гырон Быдтон» элькун шулдыръяськон радъяны. «БиГерд» форуме пыриськон понна куриськонъёсты 20-тӥ инвожоозь кутозы. Ужрадлэн валатэтэныз, ужанрадлыкеныз татын тодматскыны луэ.  Пусъём, «БиГерд» форуме пыриськисьёслэн лыдзы йылэ. Кылем арын, кылсярысь, мылкыд карисьёс чакламлэсь ог поллы тросгес луизы.  Тодэ вайытом, туэ нырысьсэ бигерысь удмурт нылпиослы #будудмурт форум радъязы.  Тегъёс: Мерлык егитъёс форум удмуртъёс Татарстан  